**Robert Sarv** (sündinud 10. juunil 1987) on 
Eesti jurist ja ettevõtja. 

Ta oli alates 2011. aasta septembrist Eesti Advokatuuri liige ning tegutses alates 2015. aasta veebruarist vandeadvokaadina. Veebruaris 2022 arvati ta Eesti Advokatuuri liikmete seast välja.

Elulugu
-------

Sarv lõpetas 2006. aastal Nõo Reaalgümnaasiumi ning 2009. aastal Tartu Ülikooli õigusteaduskonna bakalaureuseõppe ja 2010. aastal magistriõppe.

Ülikooliajal oli ta mitme aasta vältel Tartu Ülikooli Üliõpilaskonna juhatuses aseesimees haridus- ja sotsiaalvaldkonnas.

2008–2010 oli ta Eesti Üliõpilaskondade Liidu (EÜL) volikogu liige ning aastatel 2008–2009 ja 2011–2012 EÜL-i nõukogu liige.

Ta on eesti ja vene päritolu.[*viide?*]

Tööalane tegevus
----------------

Alates septembrist 2011 oli ta advokatuuri liige. Veebruarist 2015 oli ta vandeadvokaat.

Sarv töötab enda loodud advokaadibüroos Emerald Legal juhtivpartnerina ning on alalise Riia vahekohtu arbiiter. Lisaks on ta jagamismajandusettevõtte Autolevi kaasasutaja.[*viide?*]

Ta on silma paistnud õelate ja laimavate netikommentaatorite vastutuse küsimuse tõstatajana ning kutsub inimesi üles enda õiguste eest seisma. Ta rõhutab: "Sõnavabadus ei saa ega tohi toimuda kunagi kellegi õiguste arvelt". Sarv on lubanud puhastada Eesti kommentaariumimaastiku laimavatest ja au teotavatest kommenteerijatest. Ta on loonud veebilehe www.laim.ee, kus selgitatakse laimu ja au teotamise tunnuseid ja selle piiri sõnavabadusega ning kuidas peaksid käituma laimu ohvrid.

Sarv on esindanud mitmeid Eesti avaliku elu tegelasi, sealhulgas Marika Korolevi nn Perekooli kägude vastu, massiivse netirünnaku ohvriks sattunud Rita Holmi kui ka näiteks eksminister Marti Kuusikut, samuti ränderaamistiku meeleavaldusel EKRE toetajatega konflikti sattunud ja seejärel kommentaatorite vihalaine alla jäänud Eesti 200 liikmed Florian Hartlebi ja Teele Holmbergi ja seltskonnatähte Brigitte Susanne Hunti.

Postimehele kirjutatud arvamusloos kirjutas Sarv: "Avaliku elu tegelaste tegevust võib kritiseerida, põhjendatult ja konstruktiivselt, kuid rõhk on sõnal *tegevus* – kritiseerida võib poliitilisi vaateid, poliitika teostamist, esinemisi, sõnavõtte. Avaliku elu tegelane taluma tavakodanikust rohkem või tugevamat kriitikat tema kui isiku või tema eraelu, sealhulgas perekonna vastu". Lisaks esindas ta näitleja Marika Korolevi, kes pöördus kohtusse ämmaemandate foorumis Perekool teda laimanud netikommentaatorite vastu ja võitis. Näitlejat 2015. aastal solvanud kommentaatorid pidid seepeale Korolevile rahas hüvitama tekitatud moraalse kahju, kus summad ulatusid tuhandete eurodeni.

Sarv kommenteeris Eesti uuriv-ajakirjanduslikus saatesarjas "Pealtnägija" seksuaalkoolitaja Rita Holmi kaebust seoses Eesti Konservatiivse Rahvaerakonnaga (EKRE) seotud foorumiga, kus Holmi süsteemselt laimati ning nimetas Holmi vastu suunatud kommentaare väga isiklikeks. Netikommentaaride teemat lahanud Eesti Televisiooni väitlussaates "Suud puhtaks" tõi Sarv välja, et on olnud kümneid juhtumeid, kus inimesed netikommentaaride kohta kaebavad ning lisas, et hüvitiste hinnakirja kehtestavad kohtunikud arvesse võttes varasemat kohtupraktikat. Korolevi kohtuasjas pidid solvajad välja käima kuni 3200 eurot inimese kohta. Sarv kutsub oma väljaütlemistes inimesi vahet tegema konstruktiivsel kriitikal ja isiklikul rünnakul ning julgustab ohvreid enda kaitseks välja astuma.

Varro Vooglaid on süüdistanud Robert Sarve ja tema juhitavat advokaadibürood Emerald Legal OÜ-d inimeste hirmutamises alusetute nõuete esitamisega. Vooglaid väidab, et advokaadibüroo käitub sisuliselt väljapressijana, ähvardades raha ülekandmisest keelduvaid inimesi kohtusse kaebamise ja nende nimede avalikustamisega. Sarv lükkas need süüdistused ümber arvamusloos "Igaüks väärib põhiseadust".

Lisaks kaitses Sarv ka juhatuse liikmeid OÜ Kreedix vastu, kes nõuab isiklikult juhatuse liikmetelt äriregistrist kustutatud (likvideeritud) ettevõtete võlgu ja ähvardab mitte maksmisel laimata (kasutades selleks artikleid ja YouTube'i videoid). AK Nädala saates ütles Sarv, et taolist võlanõudmist võib võrrelda väljapressimisega ning on esitanud ettevõtete nimel Kreedixi vastu kahjunõudeid, mis ulatuvad tuhandete eurodeni.

Ajakirjanduses on Robert Sarve poolt massiliselt väljastatavad samasisulised nõudekirjad leidnud kajastamist näiteks saates "Kuum Tool", kus ajakirjanik Ingrid Veidenberg leidis, et Sarve tegevus oma klientide esindamisel sarnaneb väljapressimisele.

2019. aasta novembris saatis advokaadibüroo Emerald Legal blogija Marian Treimannile (pseudonüümiga Mallukas) Caroly Rohela nimel kirja, milles pakuti kohtuvälise kokkuleppe sõlmimist sellel põhjusel, et Mallukas oli Caroly Rohelat laimanud. Nõudekirjas toodi välja, et laimamise fakti avalikkuse ette tulemine võib kahjustada teda ja tema karjääri blogijana.

Sarve teiste enam tuntud kaasuste hulka kuuluvad: Tallinna Sadama altkäemaksuafäär, Kajar Lemberi PRIA-kelmuse protsess, Assar Pauluse protsess jm.

2019. aasta detsembri alguses sai teatavaks, et lõuna ringkonnaprokuratuur oli esitanud Robert Sarvele süüdistuse ulatuslikus rahapesus. Sarv ise kinnitas, et tema süda on puhas ja süüdistuse näol on tegu õiguskaitseorganite kättemaksu- ja mõjutusvahendiga.

8. veebruaril 2022 arvas Eesti Advokatuur Robert Sarve oma liikmete hulgast välja. Sealne hindamiskomisjon leidis, et tema teadmised kutsenõuetest ja kutse-eetilised tõekspidamised ei vasta advokaadile esitatavatele nõuetele. Esines ka etteheiteid kohatutele avalikele sõnavõttudele ning talle pandi süüks advokaadikutse maine kahjustamist. Sarv on lubanud otsust mitte vaidlustada, kuid tema sõnul kirjeldavad advokatuuri otsust alatus ja kahepalgelisus ning ta ei soovi selles organisatsioonis olla.

Tunnustus
---------

* 2005 pälvis ta 16-aastaselt Päästeameti elupäästja medali
* Novembris 2010 tunnustas Eesti Üliõpilaskondade Liit Sarve teenetemärgiga
* 2015 valis Edu Akadeemia ta üheks viiest aasta tegijast
* Ekspress Meedia Grupp valis Sarve 2019. aasta Eesti saja mõjukaima inimese hulka

Artikleid
---------

* Robert Sarv ja Kaspar Kaljurand: suuremate õiglaste hüvitiste ajastu algus
* "Robert Sarv: igaüks väärib põhiseadust", 31.07.2019, ERR
* "Vandeadvokaat Robert Sarv: kas poliitikuid võib valimatult sõimata?", 27.11.2018, Postimees
* "Riigilõiv kui trahv kohtusse pöördumise eest?", 01.06.2011, Eesti Maksumaksjate Liit

Viited
------

1. 1 2  "Advokatuur arvas Robert Sarve oma liikmete seast välja" ERR, 8. veebruar 2022
2. ↑  "Ülikooli üliõpilasesindus valis uue juhatuse". *Linnaleht*. 15. aprill 2008. Vaadatud 29. novembril 2018.
3. ↑  EÜL. "Vilistlaskogu". *EÜL*. Originaali arhiivikoopia seisuga 6. aprill 2019. Vaadatud 29. novembril 2018.
4. ↑  Riia Vahekohus
5. 1 2 3  Robert Sarv (21.07.2019). "Robert Sarv: igaüks väärib põhiseadust". *ERR*.
6. ↑  laim.ee
7. ↑  Marek Kuul, Merili Nael (01.10.2018). "Marika Korolev pani anonüümsed mõnitajad oma sõnade eest vastutama". *Eesti Rahvusringhääling*.
8. ↑  "Seksuaalkasvataja Rita Holm nõuab laimu eest valuraha". *DELFI*. 24.07.2019.
9. ↑  "Marti Kuusikul aitab anonüümseid laimajaid leida Robert Sarv". *DELFI*. 13.08.2019.
10. 1 2  Tuuli Jõesaar (22.11.2019). "MÕJUKAD | Robert Sarv, rämekommentaatorid ja eetika". *Eesti Päevaleht*.
11. ↑  Merje Merdik (04.10.2019). "Hunt hammustab vastu. Valusalt! | Brigitte Susanne nõuab anonüümsetelt laimajatelt tuhandeid eurosid". *Kroonika*.
12. ↑  R. Sarv (27. november 2018). "Vandeadvokaat Robert Sarv: kas poliitikuid võib valimatult sõimata?". *Postimees*. Vaadatud 29. novembril 2018.
13. ↑  G. Palmiste (3. oktoober 2018). "Korolev andis verbaaljõhkarditele õppetunni". *Eesti Ekspress*. Vaadatud 29. novembril 2018.
14. ↑  H. Sillamaa (1. oktoober 2018). "Marika Korolev saavutas kohtus teda solvanud anonüümsete kommentaatorite üle võidu". *Postimees*. Vaadatud 29. novembril 2018.
15. 1 2  P. Järvis-Milder (29. november 2018). ""Pealtnägija": laste seksuaalkoolitaja sattus EKRE-ga seotud foorumis sõimu alla". *err.ee*. Vaadatud 29. novembril 2018.
16. ↑  err.ee (10. oktoober 2018). ""Suud puhtaks": vastikute netikommentaaride tegijad on ise kibestunud". *ERR*. Vaadatud 29. novembril 2018.
17. ↑  ERR (1. oktoober 2018). "Marika Korolev pani anonüümsed mõnitajad oma sõnade eest vastutama". *ERR*. Vaadatud 29. novembril 2018.
18. ↑  Varro Vooglaid (27.07.2019). "Advokaatidest väljapressijad tuleb korrale kutsuda". *Objektiiv*. Vaadatud 01.11.2019.
19. ↑  Robert Sarv (31.07.2019). "Robert Sarv: igaüks väärib põhiseadust". *Eesti Rahvusringhääling*.
20. ↑  Jaanus Vogelberg (22.04.2019). "Infoajastu inkasso ähvardab tuhandete ettevõtjate maine rikkuda". *Äripäev*. Vaadatud 14.05.2019.
21. ↑  Varro Vooglaid (27.07.2019). ""Advokaatidest väljapressijad tuleb korrale kutsuda"". *Objektiiv*. Vaadatud 01.11.2019.
22. ↑  KUUM TOOL | Vastuoluline advokaat Robert Sarv: kaeban kohtusse kõik, kes mind väljapressijaks peavad. Eranditult kõik! Kroonika, 2. september 2020
23. ↑  Mariann Treimann (01.11.2019). "mis värk sellega on, et kõik mult raha tahavad?". *mallukas.com*. Originaali arhiivikoopia seisuga 1. november 2019. Vaadatud 01.11.2019.
24. ↑  Eesti Ekspress: "Tallinna Sadama altkäemaksu afäär" 2018
25. ↑  Postimees: "Lemberile kuuluv mängumaa sai PRIA-lt üle 770 000 euro toetust" 2018
26. ↑  Postimees: "Vaata, kes kaitsevad kohtus Paulus jõuku"
27. ↑  Siiri Liiva (22. detsember 2019). "Rahapesu süüdistuse saanud vandeadvokaat Robert Sarv on seotud ligi 20 ettevõttega. Pooltel neist on hoiatusmärge juures". *delfi.ee*. Vaadatud 31.12.2019.
28. ↑  Päästeameti õpperaamat[*alaline kõdulink*]
29. ↑  EÜL. "Sümboolika ja teenetemärgid".
30. ↑  G. Orusalu (20. veebruar 2016). "Robert Sarv – aastaga palgatöötajast advokaadibüroo omanikuks". Originaali arhiivikoopia seisuga 29. november 2018. Vaadatud 29. novembril 2018.
31. ↑  Robert Sarv ja Kaspar Kaljurand (5.09.2019). "Robert Sarv ja Kaspar Kaljurand: suuremate õiglaste hüvitiste ajastu algus". *Tartu Postimees*.

Välislingid
-----------

* "Prokuratuur saatis kohtu ette netikommentaatoritega võidelnud advokaadi Robert Sarve" Postimees, 6. detsember 2019
* "Advokatuur arvas Robert Sarve oma liikmete seast välja" ERR, 8. veebruar 2022
* "Robert Sarv nõuab Google’ist kehvade hinnete eemaldamist" Eesti Ekspress, 28. veebruar 2023